C 15/40
BG
Официален вестник на Европейския съюз
12.1.2022 г.
Сряда, 19 май 2021 r.
54. подчертава, че добрите практики в областта на технологиите за ИИ за защита и достъпност на културното наследство, особено за хората с увреждания, следва да бъдат идентифицирани и споделяни между културните мрежи в целия Съюз, като същевременно се насърчават научни изследвания на различните употреби на ИИ за популяризиране на стойността, достъпността и опазването на културното наследство; призовава Комисията и държавите членки да насърчават възможностите, предлагани от използването на ИИ в КТСИ; 55. подчертава, че технологиите за ИИ могат също така да се използват за наблюдение на незаконния трафик на предмети на културата и унищожаването на културни ценности, като същевременно подпомагат събирането на данни с цел възстановяване и реконструкция както на материално, така и на нематериално културно наследство; отбелязва по-специално, че разработването, внедряването и използването на ИИ в митническите процедури за проверка може да подпомогне усилията за предотвратяване на незаконния трафик на културни ценности, и по-конкретно да допълни системите, които позволяват на митническите органи да насочат своите усилия и ресурси към предметите, които представляват най-голям риск; 56. отбелязва, че ИИ може да бъде от полза за сектора на научните изследвания, например благодарение на ролята, която прогнозните анализи могат да изиграят за прецизиране на анализа на данните, например във връзка с придобиването и движението на предмети на културата; подчертава, че е необходимо Съюзът да увеличи инвестициите и да насърчава партньорства между промишлеността и академичните среди с цел укрепване на върховите постижения в научните изследвания на европейско равнище; 57. припомня, че ИИ може да е революционен инструмент за насърчаване на културния туризъм, и подчертава значителния му потенциал за предвиждане на туристическите потоци, което би могло да помогне на градовете, които страдат от прекомерно много туристи; Културни и творчески сектори и индустрии (КТСИ) 58. изразява съжаление във връзка с факта, че културата не е сред приоритетите, очертани във вариантите на политиката и в препоръките относно ИИ на равнището на Съюза, по-специално в Бялата книга на Комисията от 19 февруари 2020 г. относно ИИ; призовава за преразглеждане на тези препоръки, за да може културата да стане приоритет на политиката относно ИИ на равнището на Съюза; призовава Комисията и държавите членки да разгледат потенциалното въздействие на разработването, внедряването и използването на технологии за ИИ върху КТСИ и да използват максимално плана за възстановяване Next Generation EU, за да цифровизират тези сектори, така че да отговарят на новите форми на потребление на 21 век; 59. изтъква, че ИИ е достигнал до КТСИ, както е видно например от автоматизираното създаване на текстове, видеоматериали или музикални произведения; подчертава, че творците и работещите в областта на културата трябва да разполагат с необходимите цифрови умения и компетентности, за да могат да използват ИИ и други цифрови технологии; призовава Комисията и държавите членки да насърчават възможностите, предлагани от използването на ИИ в КТСИ, чрез предоставяне на повече средства от бюджетите за наука и научни изследвания, и да създават центрове за цифрово творчество, в които творците и работещите в областта на културата да могат разработват приложения с ИИ, да се учат да боравят с тези и други технологии и да ги изпробват; 60. признава, че технологиите за ИИ имат потенциала да стимулират увеличаване на работните места в КТСИ, което се улеснява от повишения достъп до тези технологии; поради това подчертава значението на повишаването на цифровата грамотност в КТСИ, за да станат тези технологии по-приобщаващи, използваеми, възможни за усвояване и интерактивни за тези сектори; 61. подчертава, че взаимодействието между ИИ и КТСИ е комплексно и изисква задълбочена оценка; приветства доклада на Комисията от ноември 2020 г., озаглавен „Тенденции и развитие в областта на изкуствения интелект — предизвикателства пред рамката за правата върху интелектуалната собственост“ и проучването относно „Авторското право и новите технологии — управлението на данни в областта на авторското право и изкуственият интелект“; подчертава, че е важно да се изяснят условията за използването на защитено с авторско право съдържание като входни данни (изображения, музика, филми, бази данни и т.н.) и при създаването на културни и аудиовизуални крайни продукти, независимо дали са създадени от хора с помощта на ИИ или са генерирани самостоятелно от технологии с ИИ; приканва Комисията да проучи въздействието на ИИ върху европейските творчески индустрии; отново подчертава значението на европейските данни и приветства направените от Комисията изявления в това отношение, както и поставянето на изкуствения интелект и свързаните с него технологии на челно място в дневния ред; 62. подчертава необходимостта от създаване на съгласувана визия за технологиите за ИИ в КТСИ на равнището на Съюза; призовава държавите членки да поставят по-силен акцент върху културата в своите национални стратегии в областта на ИИ, за да се гарантира, че КТСИ възприемат иновациите и запазват конкурентоспособността си и че културното многообразие се защитава и насърчава на равнището на Съюза в новия цифров контекст;